རྗེས་སུ་ཀརྨ་པ་ང་ཚོའི་ས་གནས་སུ་ཕེབས་ཏེ་སྒྲོལ་མའི་ལྗགས་ལུང་ཞིག་གསུངས།དེ་དུས་ངས་པར་བཏབ་པའི་ཁོང་གི་སྐུ་པར་དེ་ཧ་ལས་པའི་གཟི་བརྗིད་དང་ལང་ཚོས་ཁྱོགས་པ་ཞིག་ཏུ་མཇལ།ངས་ཀརྨ་པར་རང་གི་རི་མོ་འབྲི་སྤྱད་པུར་སྨྱུག་དེ་ཚོར་བྱིན་རླབས་ཤིག་གནང་རོགས་ཞུས་པ་བཞིན་ཐུགས་སྨོན་གནང་།ཀརྨ་པ་ས་སྐྱ་བདག་ཆེན་གྱི་ལས་ཁུངས་སུ་ཕེབས་ནས་བླ་ཆེན་རྣམ་གཉིས་ཀྱིས་མཇལ་འཕྲད་ལོ་རྒྱུས་ཀྱི་རང་བཞིན་ལྡན་པ་ཞིག་གནང་།རྗེས་སུ་བཀའ་བརྒྱུད་པའི་མཁན་པོ་ཞིག་གིས་ང་ལ་ཀརྨ་པ་ངའི་སྙན་ངག་སོགས་བརྩམས་ཆོས་ལ་མཉེས་པོ་ཡོད་ལུགས་བརྗོད་ཀྱང་བདེན་མིན་མ་ཤེས།བདེན་ན་ང་ནི་ངོ་ཚས་གདུངས།ཡིན་ཡང་ཕྱོགས་གཞན་ཞིག་ནས་ང་ནི།འབྲེལ་ཚད་དོན་ལྡན་ཀརྨ་པ།ཞེས་པའི་ཚིག་འདིར་ཡིད་ཆེས་ཟབ་མོ་ཡོད།བོད་ཀྱི་བླ་ཆེན་ཞིག་ལ་ཀརྨ་པ་ལྟ་བུའི་བསོད་ནམས་ཆེན་པོ་ཞིག་དཀོན་ཚོད་རེད།དེ་ནི་སྐུ་ཕྲེང་འདི་གཅིག་པོར་ཞུས་པ་མ་ཡིན་པར་སྐུ་ཕྲེང་དང་པོ་ནས་བཅུ་བདུན་པ་བར་གྱི་ལོ་རྒྱུས་བཀླགས་ན་ངེས་ཤེས་འདྲོང་ཡོང་།